Khoinchi Bori?
 'Love Marriage' Vo 'Arranged. . . ? '
"Jennychea mogant poddot porian monisponnache nodrentlean hanv khub girest zalam. Hanv sodtalom tea niz mogacho sôd Jenny mellot porian sompla. Itlo kall hanv niz mogak axetalom, to khoro mog mhaka mhojea Jenny koddchean mellta. Dekhun, az hanv mhojea jivitant, Jenny khatir kitem-i ani kosle-i tyag korunk raji asam," Jerome.
 Jerome ani hanv vangddach kolej xiktale. Tednam to amcheach vorgantlea, katin kallexeach punn xir bori martelea Jennychea mogant poddlo. Ani tednachean Jeromeache nodrentlean kolejintuch nhoi, tor puray sonvsarant legit Jenny itlem sobit, gunnest dusrem ek-ui cheddum naslem. Kolejichem xikop sompoytoch Jeromeak nanvoste komponint, unchlea podar nokri mell'li. Vorsam sorta-sorta Jerome-Jennycho mog pavsachea udkan ximitt mozbut zalelea itlo ghott zait gelo. . . ani ek dis tim, teach mogan kazar zalim. Tanchea kazarachea disa hanvem, botlik gudd'di boschi toxea utramni saude kel'li tacho mhaka azun-ui tambddo ugddas asa.
 Kazara uprant Jeromean mhaka mud'dom chukoyla vo na ti mhaka khobor nam. Punn ek vo don pavtti to mhaka chukun mell'la. Tednam to, amche modem ixttagoticho som'bond naslolea porim 'hai-bye' toren uloyla. Tednachean mhaka chintnanchea ranant sanddun gela.
 Fattlea satolleant to mhaka osoch porot mell'lo. Adle vorich chukun-makun. He-ui khepek amchi 'hai-bye' bhett zateli oxem mhaka dislolem. Punn mhoje somzonnent chuk zaloli mhunn mhaka uprant gomlem. Karonn? He khepek Jeromean mhaka 'hai' mhonnlem, ani zodd kallzan-so mhojexim ubo ravlo. 'Bye' mhonnpachi khobor kaddinastana. Tachi hi vagnnuk polleun hanv mhojech chintnanche valint ghuspolom.
 "Magir, anik kitem khobor Jerome? Jenny bi borem asa mum? " Ixttagotiche divlent monisponnachem-i tel rokoun hanvem taka vicharlem, punn tachea tonddavelim hav-bhavachim kallim kupam tachea kazari jivitachea 'climate'-ant koslo tori bodol zala mhunn sangpacho proyotn kortalim. Monant mhonnlem, kitem zalem gay Deva?
 "Tuka vell asa? " Hanvem Jeromeak vicharlem.
 "Oi! Az mhaka khub vell asa! " Mhoje koddchean kosli tori opekxa korun tannem mhaka rokddoch zobab dilo.
 "Chol, he tea hotelant vochun kitem-i pottant ghalum-ia. " Hanv taka lagincheach hotelant gheun gelom. Chaye bogor apleak anik kainch naka oxem Jeromean sangtoch, fokot chav 'order' keli. Chayek ek-ek ghontt martana, Jeromeak 'feel at home' korche khatir hanv tache thaim kolejintlea ailea-poilea gozalincho ugddas korit uloytalom. Punn to mat mhoje thaim meklleponnan uloynaslo. Kolejintleo gozali mhonnlearuch, apleacher mollob konsllun poddpachem aslolea porim tann zait aslolea vori distalo.
 '. . . . . mhaka ek sang. Khoinchem kazar borem? Love marriage kai arranged marriage? ' Jeromean okosmat gombhirtayen prosn vicharlo.
 'Tuji love marriage, dekhun hea prosnachi zap mhojea poros tuje lagim odik bori diunk zateli. " Jeromeachi poristhiti parkupachi mhojea monachi nodor khor zait geli.
 "Oi! Mhoji love marriage zalea. Punn arranged marriage-icho mhaka khoim onnbhov asa? ' Apunn khoim tori unno poddlolea porim to uloylo.
 "Arranged marriage-icho na zalear, love marriage-icho tori asa mure tuka? Atam sang. Love marriage-icho onnbhov boro kai borea poros vegllo? "
"Mhaka tujea tonddantlean hachi zap zay! " Jeromean mhojea tondda kodde pollet sanglem.
 Hachem borem mure. Kazar zata ho ani onnbhov vicharta mhoje kodde! Oxe ritin hanv mhojech bhitor chintit aslom.
 "Tuka sangum? Love marriage bori nhoi! " Jeromeachem mukhamoll to aple love marriage-int khoxal na mhunn sangtalem.
 "Karonn? " Hanvem thonddsannin vicharlem.
 "Love marriage-int zhogddim chodd zatat. Konn konnak somzopache ovostent asona. " To atm-visvasan uloylo.
 "Tujea ani Jennychea modem khorench oxem zata? " Matui vell ibaddinastana hanvem taka soroll vicharlem.
 "Mhunnonuch mhonntam, love marriage bori nhoi mhunn? "
"Punn tuji ekleachi love marriage bori vochona mhunn, tujean ti generalize korun borich nhoi oxem koxem mhonnum yeta? " Hanvem torkan uloupacho proyotn kelo. "Somazant itlea zannancheo love marriage-i zaloleo asat. Tim khorench xime bhaile khoxalkayen, hansun-khellun jiyetat! "
"Love marriage-ichem sukh soglleancheach vantteak yena! " Jerome niraxi-so zaun uloylo.
 "Mhonnche? " Mhaka tachea tonddantlean anik-ui khub kitem aikunk zay aslem. Punn okosmat tacho mobail fon vazlo. Tednachea tednam taka kom'ponichem urjent kam' poddlem dekhun tachean mhojea sangata anik bosonk zaunk na.
 Disachim urlelim khubxim voram mhojem-i mon zap sodunk laglem. Konnachi? Jeromeachea prosnachi.
 'Khoinchi bori? Love marriage kai arranged marriage? '
'Khoinchi bori? Love marriage kai arranged marriage? '
Mhojea tonddantlean okosmat oso vichar aikolo dekhun, vorgantlim xikpi chedde-cheddvam ghuspolim titlinch murgottlim. Kiteak? Tanchi pirayuch ti. Love, marriage him utram aikona fuddem murgottpachich!
 "Sir, love marriage bori! " Mhojea prosnak eka xikpean zap diupacho proyotn kelo.
 "Kiteak mhonnta tum? " Hanvem tea xikpi cheddvak tache zape fattlem karonn prosnachea rupan vicharlem.
 "Kazar zaunche poilim mogan aslear, eka cheddvachean aplea mogi cheddeak vo eka cheddeachean aplea mogi cheddvak bore toren vollkhun gheum yeta. Tim ekamekachea mogant astat tednam tankam ekamekache gunn-ogunn vollkhopak melltat. "
"Punn mogan astana choddan chodd zannam aplem khorem rup kitem tem dakoynant. Mhunnonuch cheddum aplea mogi cheddeak mellunk vetana soglle torecho make-up korun veta. Aplem khorem rup lipoun. Rupnnem ghalun. Cheddo aplea mogyak mellunk vetana, boreantlim borim angvostram ghalun veta, aple ghorche khore poristhiticho cheddvak dubav yeuncho nhoi mhunn. . . " Mogachea sonvsarantlem chaltem chitr hanvem veglle ritin manddlem.
 "Sir, arranged marriage bori! " Vorgantlea anik eka cheddvan gombhirtayen sanglem ani her xikpi 'fuss' korun hanslim.
 "Arranged marriage zata tednam tem avoy-bapayche ani vhoddilanche maneotayen zata. Ani faleam vochun he arranged marriage-int ghov-baile modem koslo-i prosn upraslo zalear, tea vhoddilam vangdda bosun to suttavo korum yeta. Sogllem vevosthit tharear ghalum yeta. "
Vorgantlim xikpi gop-chup zaun aikotalim.
 "Aple ani potini modem ttanv-ttinv zata tednam, ghov asta to dusreanchem sangnnem aikunk matui raji asona. To mhonnta, kazar hanv zalam, potin mhoji. Mhoje potini kodde mhojean hok'kan kitem-i korunk zata. Zalear, arranged marriage-icho faido kitem? "
'Sir, khorem sangum? Love marriage-uch bori! ' Vorgantlo ek hindu cheddo uloylo.
 'Karonn sangxi? '
'Love marriage kortana dot-dennem diunchem poddona! ' Tannem ek vegllo mud'do manddlo.
 'Punn love marriage somptoch kaim mhoineamni tem dot-dennem cheddo apunnuch zaun magta. Ani dina zalear fuddem kitem zata tem hanvem sangpachi goroz na. " Hanvem tache zapek protikar kelo. Hea thoddea zapam xivay, anik ek borixi zap vorgantlea konnuch xikpea lagim diunk ghoddonk na. Kaim vellan eke cholien mhozoch prosn mhaka vicharlo.
 'Sir, tujea motan khoinchi bori? Love marriage vo arranged marriage? '
'Hanvuim tech zapechi vatt sodunk bhonvtam! ' Hanv oso uloylam mat. Rokhddich bel vazli. Tea vorgantlean vatt kaddit hanvem dusrea vorgant vechi vatt dhorli!
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
- ▼ 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 